ועדת הכספים, כנסת 17, פרוטוקול מספר 755, 2008-03-17 11:00

סטס מיסז'ניקוב: אני פותח את ישיבת ועדת הכספים בנושא שינוי מדיניות משרדי השיכון והקליטה לגבי שכירות ארוכת טווח, הוצאת ישובים מהרשימה.

סופה לנדבר: אדוני היושב-ראש, רבותיי חברי הכנסת, ביקשתי את התערבות ועדת הכספים ואני מבקשת מחברי הכנסת לשמוע מה קורה כי זאת פשוט שערורייה.

סופה לנדבר: אני רוצה לספר לכם על מדיניות משרד השיכון ומשרד הקליטה כלפי שכירות ארוכת טווח.

סופה לנדבר: לפני מספר שנים נתן שרנסקי היה שר הבינוי והשיכון והוא החליט לגבי אלפי אנשים שצריכים כל שנה לעבור משכירות לשכירות כאשר מדובר בקשישים ובאנשים מבוגרים שאתם מבינים שלהם לעבור מדירה לדירה ולחפש ולמצוא דירה בשכירות, זה דבר מאוד לא פשוט.

סופה לנדבר: משרד השיכון החליט לגבי אותם אנשים שהמדינה לא מצאה להם פתרון דיור.

סופה לנדבר: יותר מעשרים שנים במדינת ישראל אין בנייה ציבורית והבנייה היחידה שהייתה ובה מצאו פתרון לכמה אלפי אנשים זה דיור מוגן, מה שנקרא הוסטלים.

סופה לנדבר: חלק גדול של האנשים נמצאים בדיור ארוך טווח כאשר מדובר בדירה רגילה שאדם שוכר תמורת סכום שהמדינה מגדילה אותו ונותנת לו קצת יותר מאשר מקבל אדם רגיל.

סופה לנדבר: הוא אומר לבעל הבית שהוא מוסיף לו סכום נוסף שקיבל מהמדינה, וזאת כדי שבעל הבית לא ימכור את הדירה דבר שיגרום לו לעבור דירה.

סופה לנדבר: אם אני לא טועה, בזמנו ניתנה תוספת של 400 שקלים לאותם אנשים שנכנסו לתוכנית דיור ארוך טווח.

סופה לנדבר: אני כבר לא מבינה מי אחראי על המצב שנוצר.

סופה לנדבר: פניתי גם למשרד השיכון וגם למשרד הקליטה, פניתי לזאב בוים עת היה שר השיכון ואחר כך פניתי גם לשר הקליטה החדש.

סופה לנדבר: זורקים את האנשים.

סופה לנדבר: כאשר אדם נמצא בתוכנית הזאת, הוא לא יכול לממש את הזכאות שלו כך שנגרם לו נזק רב ביותר.

זאב אלקין: במטרה לחסוך זמן לחברי הוועדה אני רוצה לעדכן את כל הנוכחים ולספר לכם שהתקיים דיון בעניין הזה לפני שלושה שבועות בוועדת הקליטה ושם התבררו עוד כמה פרטים נוספים שאני מאוד מקווה שעכשיו נשמע תשובות לשאלות שהועלו בזמנו.

סופה לנדבר: אני רוצה לעדכן אותך שהתחלתי לנהל את זה בחודש יוני ומאז קיימתי כמה ישיבות אבל העניין לא זז.

סופה לנדבר: מי שהחליט להעביר את הנושא לוועדת העלייה והקליטה, אני לא יודעת מאיזו סיבה עשה זאת, זאת זכותו, אבל אם לא תהיה התערבות של ועדת הכספים, שום דבר לא יקרה.

זאב אלקין: ודאי, אלא שאני רוצה לחסוך לנו כמה סיבובים בדיון הזה.

זאב אלקין: באותו דיון הודיעו נציגי הממשלה שהעיכוב בהארכת התוכנית שהיה צריך להתבצע ב-1 בינואר נגרם עקב דרישת משרד האוצר שביקש לשקול מחדש גם את המפה למרות שהוא לא התנגד לעצם קיומה של התוכנית.

זאב אלקין: אנחנו נזפנו במשרד האוצר כי למעשה כל מה שיכלו לבדוק בדצמבר או בנובמבר, לא בדקו ולכן נוצר פער של כמה חודשים בהם אנשים מצאו את עצמם תלויים באוויר, הם המשיכו חוזי שכירות ולא ידעו האם המדינה כן תממן להם או לא את היתרה הזאת כי המדינה לא ידעה לתת להם מענה לא לכאן ולא לכאן.

זאב אלקין: רציתי להביא את המידע הזה לשולחן הדיונים שלנו כדי שנוכל מיד לשמוע את אותן התשובות שהובטחו ושאמרו שיהיו מוכנים בעוד שבועיים-שלושה.

זאב אלקין: אם כן, עברו שלושה שבועות וזה הזמן הנכון והמקום הנכון לקבל את התשובות ולהגיב בהתאם.

סטס מיסז'ניקוב: מי צריך לתת את התשובות?

סטס מיסז'ניקוב: משרד הקליטה או משרד השיכון?

זאב אלקין: במשותף.

זאב אלקין: זאת תוכנית משותפת.

ישראל שוורץ: דייקת.

חביב קצב: בהמשך לדיונים שהיו אצל חברת הכנסת סופה לנדבר ובהמשך לדיונים שהיו בוועדת העלייה, נפגשנו לפני שלושה שבועות במשרד האוצר ואכן לפני שבוע הגענו לסיכומים ואז גם יצאנו לדרך.

חביב קצב: יצאו הנחיות שדיברו על שלושה דברים: האחד, יש 31 ישובים.

חביב קצב: מדובר במסגרת של 2,000 חוזים לשנת 2008 וזה התקציב שמאפשר לנו לפעול בו.

סופה לנדבר: היו 2,000?

חביב קצב: היו 2,000 וגם עכשיו יש 2,000.

חביב קצב: בשנת 2008 יש לנו תקציב ל-2,000 יחידות דיור וזה אומר 2,000 חוזים שאפשר לתת להם מענה.

זאב אלקין: אם כן, בקשתנו התקבלה.

חביב קצב: התקבלה.

סופה לנדבר: אם באשדוד קיבלו תוספת של 500 שקלים, זה ממשיך?

סופה לנדבר: באשקלון נתנו תוספת של 350 שקלים.

סופה לנדבר: האם זה נשאר?

סופה לנדבר: בנהריה נתנו עוד 350 שקלים והיא לא ברשימה.

סופה לנדבר: תאמר לי את שמות הערים ואני אבדוק.

חביב קצב: רשימת הישובים נקבעה בגלל דבר מאוד פשוט.

סופה לנדבר: אני רואה את הרשימה.

סופה לנדבר: אשדוד לא כאן, אשקלון לא כאן, באר-שבע לא כאן, חיפה לא כאן.

ישראל שוורץ: אין אפשרות לתת לכולם.

ישראל שוורץ: אם היה אפשר לתת לכולם, היה יוצא מן הכלל.

סופה לנדבר: זה בדיוק מה שאני אומרת.

סופה לנדבר: הרשימה הוחלפה.

סופה לנדבר: אני ממליצה לך אדוני היושב-ראש, ברשימה הישנה מופיעות אשדוד, אשקלון, באר-שבע, בני-ברק, בת-ים, חדרה, חולון, חיפה, כרמיאל, לוד.

סופה לנדבר: מה שהם עשו, הם הוציאו את הערים האלו והחליפו אותן בערים בהן אין ביקוש.

חביב קצב: לא.

חביב קצב: הפוך.

ישראל שוורץ: בדיוק ההפך.

ישראל שוורץ: אם נבין את העיקרון, יהיה אפשר לבחון אם יש בעיקרון הגיון ואיך הוא עומד מול ההנחיות.

זאב אלקין: מה שחביב קצב הודיע, זה נכון.

זאב אלקין: האנשים גם באשדוד שיצטרכו לחכות יותר משנה, יקבלו.

חביב קצב: הם יקבלו תוספת עוד חמש שנים.

חביב קצב: בנהריה, באשדוד, באשקלון, בעפולה, בערד, הישובים שהורדנו אותם מהרשימה.

זאב אלקין: אתה יכול לומר לנו איזה ישובים ירדו?

סופה לנדבר: אני יכולה לתת לך את הרשימה.

סופה לנדבר: אם אתה תקשיב, אתה תבין מה הבעיה.

סופה לנדבר: אתם פשוט עשיתם את זה לא נכון.

סופה לנדבר: כאשר היה הפרוייקט הזה, הם משכו את העולים לכיוון הערים האלו.

חביב קצב: לא, זה לא נכון.

סופה לנדבר: אשדוד היא עיר קולטת עלייה, אשקלון היא עיר קולטת עלייה, בבאר-שבע אין היום פתרון.

חביב קצב: יש מקומות שיש לנו בהם עדיין דירות ריקות.

חביב קצב: גברתי, אני מתנצל שאני מפריע לך, אבל תני לי חמישה מקרים ואני אקח אותם למקבצים ריקים שמחכים להם.

ישראל שוורץ: שהמדינה משלמת כל חודש עבור השכירות שלהם.

סופה לנדבר: איפה?

חביב קצב: בחדרה, בערד.

סופה לנדבר: באשדוד?

סופה לנדבר: באשקלון?

סופה לנדבר: בבאר-שבע?

חביב קצב: בוודאי.

חביב קצב: באשדוד, זה שימתין מעל שנה, יקבל.

חביב קצב: מי שצריך להמתין מעל שנה, הוא יקבל.

חביב קצב: מי שלא צריך להמתין מעל שנה, הוא לא יקבל.

זאב אלקין: אתם יכולים להתחייב היום.

חביב קצב: בוודאי.

חביב קצב: אנחנו מתחייבים.

זאב אלקין: שברמה הפרטנית כל מי שלא תוארך לו שכירות ציבורית, תוך שנה הוא מקבל דיור ציבורי.

חביב קצב: אנחנו מתחייבים.

חביב קצב: כל מי שנמצא בתכנית והמשיך בתכנית, אנחנו לא נקפח אותו.

חביב קצב: בתוך הישוב שלו ולא בישוב אחר.

חביב קצב: אם אנחנו יכולים להציע לו פתרון באותו ישוב תוך שנה, הוא לא יקבל.

חביב קצב: אם הוא יצטרך להמתין מעל שנה, הוא יקבל.

זאב אלקין: אם הוא לא קיבל תוך שנה, הוא בטוח יקבל.

חביב קצב: הוא בטוח יקבל, בוודאי.

זאב אלקין: זאת התחייבות שלכם.

חביב קצב: זאת התחייבות שלנו.

חביב קצב: אם בתוך חצי שנה נגלה שרשימת ההמתנה באשדוד צריכה להיות מעל שנה, אנחנו נכניס את אשדוד כבר בתוכנית.

חביב קצב: לא נחכה.

סטס מיסז'ניקוב: אני לא הבנתי.

סטס מיסז'ניקוב: בוא ניקח עיר כמו ראשון לציון.

סופה לנדבר: ראשון לציון נשארת.

חביב קצב: יש אפשרות לקבל בראשון שכירות ארוכת טווח.

סטס מיסז'ניקוב: בוא ניקח את אשדוד.

חביב קצב: כל מי שהשתתף בתוכנית והוא מסיים את התוכנית בשנה הזאת.

סופה לנדבר: סיים בינואר.

חביב קצב: אם הוא יסיים באפריל, גם ייבדק.

חביב קצב: אם הוא יצטרך להמתין בהתאם לתאריך העלייה שלו מעל שנה, אנחנו ניתן לו אישור לתוספת של חמש שנים.

חביב קצב: זה על דעת משרד השיכון וגם על דעת משרד הקליטה.

חביב קצב: במהלך השנה הוא ממשיך לשכור דירה רגילה.

חביב קצב: יש עוד 50 אלף אנשים כאלה.

סופה לנדבר: באשדוד הייתה תוספת של 500 שקלים, באשקלון התוספת הייתה 350 מיליון ובבאר-שבע התוספת הייתה 300 שקלים.

סטס מיסז'ניקוב: השאלה אם מחר בבוקר הולכים להיפגע אותם אנשים באשדוד.

סופה לנדבר: בטח שהם נפגעו.

סופה לנדבר: אם אין להם תוספת, הם לא יכולים להמשיך בשכירות.

חביב קצב: יש עוד 50 אלף קשישים.

ישראל שוורץ: השאלה היא למי לתת לפני מי.

ישראל שוורץ: זה לא שמישהו חושב שעולים קשישים רוצים לחלוב את המדינה.

ישראל שוורץ: ההפך הוא הנכון.

ישראל שוורץ: בתל-אביב אין לאיש בכלל סיכוי ואני אומר לך ש-90 אחוזים מאנשי תל-אביב יראו דירת שיכון ציבורי מבחוץ ולא מבפנים.

חביב קצב: גם ראשון וגם נתניה.

ישראל שוורץ: השאלה אם להפעיל את זה במקום שיהיה להם חמש שנים שקט יחסי, לא כמו הדיור הציבורי.

סופה לנדבר: אבל בתל-אביב אפילו עם תוספת הוא לא יכול לשכור דירה.

ישראל שוורץ: אבל יותר קל לו עם התוספת מאשר בלי התוספת.

ישראל שוורץ: הוא יחכה 4 חודשים בלי התוספת וייכנס לדיור ציבורי.

ישראל שוורץ: השאלה מי לפני מי כי הכסף צריך להיות לכולם.

זאב אלקין: יש טענה גם כאשר מקבלים את העיקרון הכללי שיש לו הגיון כלכלי, ואם אתם נותנים כאן התחייבות שלטונית על כך שאנשים ימשיכו בתוכנית או שתוך שנה יקבלו דיור ציבורי, וזה בסדר.

זאב אלקין: אני אומר לך איפה הבעיה.

זאב אלקין: אתם התעכבתם עם ההחלטה.

זאב אלקין: אדם שב-1 בינואר לא ידע אם התוכנית נמשכת או לא נמשכת, לא ידע להיערך אחרת, לא ידע אם לשנות חוזה או לא לשנות חוזה, לא ידע אם לעבור לדירה אחרת, הוא לא אשם בזה.

זאב אלקין: אנשים שהיו בערים האלה בשכירות ארוכת טווח במשך חודשיים-שלושה שהיו או חודש-חודשיים שיהיו, הם צריכים לחתום חוזה חדש והאנשים האלה צריכים לקבל זמן היערכות.

זאב אלקין: לכן יש פה חוסר הגינות כלפיהם.

סופה לנדבר: היערכות עד שיקבלו דיור ציבורי.

זאב אלקין: זה אמור במיוחד לגבי אלה שחתמו.

זאב אלקין: מישהו שגר באשדוד חתם בינואר חוזה לחמש שנים כי הוא חשב שהתוכנית תימשך.

ישראל שוורץ: הוא קיבל מכתב מהמדינה שאמרה שבסוף חמש השנים זה נגמר.

ישראל שוורץ: זה שהוא החליט בעוד חמש שנים לחתום לעוד חמש שנים, זה משהו אחר.

זאב אלקין: המדינה לא ידעה לומר בצורה מסודרת.

חביב קצב: לכן לא אמרה להם.

זאב אלקין: המדינה גם לא ידעה לומר שזה נגמר והמדינה הודיעה שהתוכנית בגדול תימשך אלא שהמפה לא ברורה.

זאב אלקין: כבר בחודש ינואר אמרו נציגי משרד הקליטה ומשרד השיכון שהתוכנית נמשכת אלא שלא יודעים מה הערים שיהיו ברשימה.

זאב אלקין: מבחינה זאת אפשר להבין את האדם שגר באשדוד וידע שאשדוד בתוך המפה, הוא חתם על חוזה אבל בדיעבד מסתבר שמוציאים אותו.

זאב אלקין: הוא כבר התחייב.

חביב קצב: על מה הוא התחייב?

חביב קצב: הוא ידע בדיוק על מה הוא יכול להתחייב.

זאב אלקין: לא, הוא התחייב לשכירות של חמש שנים.

חביב קצב: לא, הוא לא יכול להתחייב כי אין לו אישור.

סופה לנדבר: את הרשימות האלו קיבלתי בחודש יוני והתעקשתי ואמרתי שאתם לא יכולים לקחת מהרשימה ערים מסוימות ולהחליף אותן בערים מהמרכז.

סופה לנדבר: בתחילת דבריי אמרתי שאני לא מתנגדת שיפתחו את השערים משום שחלק מהאנשים האלו, מה-2,000 האלה, כבר נפטרו.

סופה לנדבר: זה מאוד טבעי שאנשים לא חיים עד גיל 220.

חביב קצב: הוספנו שנות עלייה.

ישראל שוורץ: היו עולים שלפני כן לא הייתה להם האופציה.

סופה לנדבר: אני רוצה להמליץ על פתרון.

סופה לנדבר: אני מציעה ש-2,000 האנשים האלו ימשיכו עוד שנה עם אותה תוספת שקיבלו.

סופה לנדבר: לחדשים עוד לא נתנו תוספת.

חביב קצב: זה לא מעשי.

ישראל שוורץ: הוצאו מכתבים.

סופה לנדבר: עשיתם טעות.

חביב קצב: לא, לא עשינו טעות.

סופה לנדבר: אתם יודעים שאני מטפלת בעניין הזה מאז חודש יוני, חצי שנה לפני שהתוכנית הסתיימה.

חביב קצב: נכון.

סופה לנדבר: בישיבה ביקשתי שתאריכו לאנשים האלה בעוד שנה עם אותה התוספת שהייתה ואז תתנו להם אפשרות שבמשך שנה הזאת יקבלו פתרון ציבורי.

סופה לנדבר: הרי אנשים נכנסו לתוכנית בגלל שנתן שרנסקי ראה אז שהאנשים לא יכולים להגיע לפתרון והמדינה לא נתנה להם פתרון.

חביב קצב: אנחנו יכולים לתת פתרון.

חביב קצב: זאת בדיוק הנקודה.

סופה לנדבר: אני מבקשת שתמשיכו באותן ערים היכן שיש צורך בכך ובשנה הזאת תתנו להם לממש את תעודת הזכאות כדי שימצאו פתרון ציבורי.

חביב קצב: ברגע שנמשיך עם התוכנית, המשמעות היא שזה יורד מתקציב האנשים שממתינים הרבה שנים ואין להם להגיע לדירה ושכר הדירה מאוד גבוה יחסית למקומות עליהם עד מדברת.

חביב קצב: שנית, אנחנו לא יכולים לדבר על שנה אלא צריך לדבר או על חמש שנים או על כלום כי התוכנית מדברת על חמש שנים.

חביב קצב: לא יעלה על הדעת לקחת במקום בו בעוד פחות משנה יהיה לנו פתרון דיור עבור אותו אדם ולומר לו שייקח עכשיו חמש שנים ושיהיה מוקפא לפתרון בעוד חמש שנים.

חביב קצב: ראשית, לוקחים תקציב, שנית, מורידים תקציב במקום הנכון ונותנים אותו היכן שצריך לתת אותו, ושלישית, אין שום סיבה.

חביב קצב: אין סיבה לקפח אותו.

חביב קצב: אם לתת לו פתרון בעוד חצי שנה, הוא יהיה הרבה יותר מאושר.

ישראל שוורץ: הוא מקבל את הפתרון.

סופה לנדבר: אתם לא יכולים לזרוק את האנשים לרחוב.

חביב קצב: אף אחד לא זורק אנשים לרחוב.

ישראל שוורץ: נגמרו חמש השנים, אחרי חמש שנים מותר לומר איפה נכון עכשיו להמשיך.

סופה לנדבר: אבל זה לא נכון.

יצחק אהרונוביץ': חברת הכנסת לנדבר מבינה את הנושא והיא באה משם.

יצחק אהרונוביץ': שנית, כאשר אתה עובר למצב אחר, יש פער של תקופה וצריך לגשר על הפער הזה.

יצחק אהרונוביץ': הבעיה היא תקציבית כרגע?

ישראל שוורץ: זה רק תקציבי.

חביב קצב: אם לא היה תקציב, היינו אומרים 50 אלף אנשים.

יצחק אהרונוביץ': כדי להתחיל תכנית חדשה, צריך לסגור את הפער הזה ממצב א' למצב ב'.

יצחק אהרונוביץ': יש מצב שאת הפער הזה צריך לסגור.

יצחק אהרונוביץ': היא אומרת שאנשים לא ימצאו פתרון דיור וייזרקו לרחוב.

יצחק אהרונוביץ': איך סוגרים את הפער הזה?

יצחק אהרונוביץ': אולי לקחת מפה קצת, לסגור את השנה הזאת.

ישראל שוורץ: האנשים האלה, אחרי הפגיעה בהם, מקבלים את אותו סיוע בשכר דירה שעשרות אלפים מקבלים במקומות אחרים.

חביב קצב: כ-50 אלף אנשים מקבלים אותו.

יצחק אהרונוביץ': אבל מבחינתם זאת הרעה.

חביב קצב: אבל יש עוד 50 אלף כמוהם.

יצחק אהרונוביץ': הם יושבים שם במקבץ דיור, והם צריכים לקבל את הפתרון.

חביב קצב: לא, לא מדובר במקבץ דיור.

יצחק אהרונוביץ': אני מדבר על שכירות.

יצחק אהרונוביץ': אני שואל מה עושים בפער הזה ואיך סוגרים את השנה הזאת.

חביב קצב: יש לך עוד 50 אלף זוגות עולים קשישים או קשישים יחידים עולים שגרים באותם התנאים והם ממשיכים לקבל שכר דירה רגיל בלי תוספת ואין שום סיכוי להכניס אותם לא לדיור ציבורי ולא לתוספת.

סופה לנדבר: זה ממש לא אנושי כלפי האנשים.

חביב קצב: זה לא נכון.

חביב קצב: הם לא ייפגעו.

סופה לנדבר: מה זה לא ייפגעו?

חביב קצב: גברתי, אדם מגיע לצפי פתרון.

חביב קצב: אי אפשר להכניס אותו שוב לתוכנית ולתת לו עוד חמש שנים.

חביב קצב: הרשי לי לומר לך שאנחנו אפילו פוגעים בו.

יצחק אהרונוביץ': זאת לא תכנית, יש גם אנשים בנושא הזה.

זאב אלקין: הרשימה החדשה, כולל המקומות שהוצאו מהרשימה, פורסמה?

חביב קצב: בהנחיה שהוצאתי לכל העובדים.

סופה לנדבר: לא, היא לא פורסמה משום שהם החליטו רק עכשיו.

חביב קצב: אנחנו סיכמנו על הרשימה ביום חמישי.

זאב אלקין: מתי היא תפורסם?

חביב קצב: אני יוצא לרדיו רקע.

חביב קצב: ביקשתי ראיון ברדיו רקע.

זאב אלקין: זה לא מספיק.

זאב אלקין: צריכות להיות מודעות מסודרות בעיתונים.

חביב קצב: אנחנו נוציא הודעה.

חביב קצב: כל מי שזכאי, מקבל מכתב הביתה בעברית וברוסית, ובמכתב מסבירים לו את התוכנית ואומרים לו מה התוכנית.

זאב אלקין: מי שהיה זכאי.

חביב קצב: מי שהיה זכאי, אנחנו נודיע לו.

חביב קצב: הם מגיעים למשרדים שלנו.

זאב אלקין: התהליך הזה ייקח כשבועיים, נכון?

חביב קצב: כן.

חביב קצב: אם צריך לפרסם, אנחנו נפרסם.

זאב אלקין: לדעתי צריך לפרסם.

חביב קצב: נפרסם.

זאב אלקין: גם מה נכנס וגם מה יוצא.

חביב קצב: אני מקבל.

זאב אלקין: אדוני היושב-ראש, יש כאן עדיין בעיה שאני רואה מול עיניי והבעיה היא לפחות ברבעון הראשון של השנה.

זאב אלקין: יש כשלושה חודשים שאנשים היו בערפל קרב ואף אחד לא ידע מה הולך לקרות.

זאב אלקין: בואו נעשה סימולציה וניקח את אשדוד.

זאב אלקין: יש משפחה.

זאב אלקין: אם המשפחה הולכת לקבל דיור ציבורי בעוד יותר משנה, ממילא יאריכו לה ואין שום בעיה ויאריכו לה רטרואקטיבית.

חביב קצב: רטרואקטיבית מינואר.

זאב אלקין: אם כן, למשפחה הזאת יש פתרון ואין לה בעיה.

סופה לנדבר: היא לא תקבל דיור בפחות משנה וגם לא בשנה פלוס.

סופה לנדבר: כמה דירות ריקות יש לך היום באשדוד ובאשקלון?

חביב קצב: מתפנות לי 150 יחידות דיור לשנה.

זאב אלקין: לוקחים משפחה אחרת שלפי תחזית של משרד הקליטה ואפילו התחייבות שלטונית של משרד הקליטה תקבל תוך שנה דיור ציבורי.

זאב אלקין: המשפחה הזאת, יש לה שתי אפשרויות: האחת, היא חתמה כבר על חוזה שכירות בשלושת החודשים האלה, כי כך קרה, שהיא כבר חתמה על חוזה, ואפשרות שנייה היא שהיא עוד לא חתמה על חוזה והיא יכולה להיערך למצוא מקום יותר זול כי הרי בסופו של דבר גם כשהוא צריך להמתין פחות משנה, הוא צריך לשלם, ואם אין לו את הכסף לשלם את השכירות, אז אין לו כי הוא לא יכול להתחייב על סכום שכירות שאין לו.

זאב אלקין: לכן כל מי שיודע שמהתאריך הזה ואילך לא יהיה לו, הוא יכול להיערך.

זאב אלקין: הוא יכול לחפש דירה חדשה.

זאב אלקין: חבל מאוד על האנשים האלה כי הם יינזקו במידה מסוימת, אבל אתם צודקים שהם גם ירוויחו בזה שיקבלו יותר מהר דיור ציבורי.

זאב אלקין: זה לגבי מי שיכול להיערך לעתיד.

חביב קצב: הרשה לי לומר לך, ואני מתנצל, שזה לא נכון כי כל אחד מהם הגיע למשרד הקליטה ואמרו לו שאין תוכנית.

חביב קצב: ברשותך, עוד משפט.

חביב קצב: 95 אחוזים בישובים האלה גם לא היו בשנה שעברה.

חביב קצב: גם ב-2006 בתוכנית שכירות ארוכת טווח שהפעלנו, הם לא היו.

חביב קצב: ההפך, בשנת 2008 אנחנו הוספנו עוד 10 ישובים.

חביב קצב: גם בתוכנית שלו הוא ידע שהוא הגיע אל עובדי משרד הקליטה שאמרו לו שהתוכנית הזאת לא תימשך, הוא ידע בדיוק שהוא לא ממשיך, הוא קיבל את הנתונים המדויקים.

זאב אלקין: אפילו לפני שלושה שבועות דיברתם אחרת בוועדה.

זאב אלקין: אמרתם שאתם לא יודעים מי יכנס ומי לא יכנס.

זאב אלקין: אפילו אז עוד לא ידעתם לומר במדויק מה המקומות.

סופה לנדבר: קשיש צריך לעבור עכשיו כדי לחכות בתור עד שיינתן לו פתרון, ואין לכם פתרון ואני בטוחה בכך ויודעת על מה אני מדברת.

סופה לנדבר: הוא צריך אפילו לשנה למצוא משהו יותר זול ואחר כך לעבור לדירה אחרת.

סופה לנדבר: זה יגמור לו את החיים.

חביב קצב: יש עוד 50 אלף כאלה.

סופה לנדבר: לא נותנים עונש קולקטיבי.

סופה לנדבר: אתם לא מתארים לעצמכם איזה עונש מקבלים האנשים האלה.

יצחק אהרונוביץ': מה אתם מציעים?

יצחק אהרונוביץ': לקבל את התכנית?

יצחק אהרונוביץ': אומרים לך מהשטח שזה לא תקין.

חביב קצב: תרשה לי לומר לך שגם אנחנו יודעים מה קורה בשטח.

יצחק אהרונוביץ': לא באתם לקבל אישור.

סופה לנדבר: אני מבקשת שלא תעבירו להם כספים עד שהם לא יקבלו אישור.

חביב קצב: אז לא יהיה לאף אחד.

סטס מיסז'ניקוב: למשרד השיכון אנחנו לא מעבירים בלי קשר לנושא הזה.

סטס מיסז'ניקוב: למשרד השיכון אנחנו לא מעבירים כספים בגלל סיבות אחרות.

ישראל שוורץ: לקשישים לא יהיו דודי שמש.

סטס מיסז'ניקוב: בלי פופוליסטיקה.

ישראל שוורץ: אבל זה נכון.

ישראל שוורץ: הכסף הולך לפקידים?

ישראל שוורץ: לא.

ישראל שוורץ: הוא הולך לפיתוח, הולך לדיירי שיכון ציבורי.

סטס מיסז'ניקוב: הכסף צריך גם להגיע לזכאי משרד השיכון כמו למשל נפגעי חפציבה.

סופה לנדבר: מה אני בסך הכל מבקשת?

סופה לנדבר: תאריכו לאנשים לעוד שנה כאשר בתוך השנה הזאת תיתנו להם פתרון.

סופה לנדבר: זה אנושי, זה חכם, זה פשוט לתת לאנשים האלה לחיות.

זאב אלקין: ההצעה שלי הייתה פחות מרחיקת לכת.

זאב אלקין: אני הצעתי הצעת פשרה, לדרוש ממשרד השיכון וממשרד הקליטה לפחות לאנשים שבתקופת הדמדומים שהממשלה לא דיברה בקול ברור והם חתמו חוזים, לתת להם מימון גישור.

זאב אלקין: מי שיכול לעבור, זה לא נעים, אבל אני יכול להבין, אבל מי שכבר חתם, מה הוא יעשה?

זאב אלקין: הוא לא ישבור חוזה כי יש קנסות וכולי.

חביב קצב: קשה לי להאמין שיש מישהו כזה.

סופה לנדבר: כולם ידעו.

סופה לנדבר: כולם התקשרו ושאלו.

סופה לנדבר: הם התקשרו לישראל ביתנו.

זאב אלקין: אנחנו שאלנו אבל אתם אמרתם שאתם לא יודעים.

חביב קצב: זאת אומרת שהוא לא יכול לחתום על חוזה לחמש שנים.

זאב אלקין: הוא צריך לגור היכן שהוא.

סופה לנדבר: אני מדברת על אותם אנשים, עד שהם יקבלו פתרון, לפתוח את הזכאות, לתת להם אפשרות לקבל באותן ערים.

סופה לנדבר: אם משרד הקליטה נותן להם פתרון, אדרבא, שיעברו בשנה הבאה לרשימה החדשה אבל שייתנו לאותם אנשים אפשרות להיות בגלל שלעבור בגיל הזה מדירה לדירה ועוד פעם לדירה, זה פשוט לגמור להם את החיים.

זאב אלקין: מי שכן חתם על חוזים ברבעון הזה בערים האלה, אני חושב שגם אם נשאר להם פחות משנה, את הגישור הזה של כמה שנשאר, לתת להם וזה לא תקציב גדול.

חביב קצב: אני חושב שזה דיון כמעט תיאורטי.

חביב קצב: אני לא חושב שיש אנשים כאלה שחתמו על חוזה לעוד חמש שנים ולא היה להם אישור.

סופה לנדבר: נכון.

סופה לנדבר: הם כולם יודעים.

זאב אלקין: הם גרו ברחוב?

חביב קצב: הם המשיכו לשכור דירה.

חביב קצב: הם לא חתמו לחמש שנים.

סטס מיסז'ניקוב: תנסחו סיכום.

סופה לנדבר: המדינה תכריז על כך שהיא נותנת במשך שנה פתרון לאותם אנשים בערים, לאלה שקיבלו עד כה.

סופה לנדבר: מדובר ב-2,000 מקרים.

סופה לנדבר: מדובר בערים בהן לקחו את ההשתתפות.

סופה לנדבר: שייתנו לאנשים האלה אפשרות במשך שנה.

סופה לנדבר: הם מכריזים על כך שהם ייתנו להם אפשרות לעבור לדיור ציבורי.

סופה לנדבר: שבמשך השנה הזאת יקבלו מה שהם קיבלו, כי לעבור במשך שנה פעמיים מדירה לדירה, זה פשוט אסון לאנשים האלה.

חביב קצב: זה יפגע בתקציב, זה יצמצם לנו את האפשרויות.

חביב קצב: תחשבי מה זה לשכור דירה היום בירושלים, בתל-אביב, בנתניה, בבת-ים ובחולון.

סופה לנדבר: בגלל זה צריך להעניש את 2,000 האנשים?

חביב קצב: זאת מסגרת תקציב.

זאב אלקין: אדם שחוזה השכירות שלו נמשך בתוך חמש שנים, הוא ימשיך לקבל את הכסף.

חביב קצב: בוודאי.

זאב אלקין: אנחנו מדברים רק על אלה שהחוזה נגמר.

חביב קצב: אלה שסיימו.

זאב אלקין: הם צריכים איזושהי תקופת גישור.

סופה לנדבר: הם צריכים תקופה.

סטס מיסז'ניקוב: לגבי אותם אנשים, לגבי שנה.

סטס מיסז'ניקוב: אני יודע שזה פורץ את הגבול התקציבי אבל תחשבו על איזשהו פתרון יצירתי אחר תביאו אותו לוועדה לפניות הציבור של סופה לנדבר שבטח תקיים על זה דיונים או לוועדת העלייה והקליטה כי בסופו של דבר הטיפול בנושא צריך להיות שם.

סטס מיסז'ניקוב: אני לא חושב שצריך להזניח את כל האנשים האלה שכבר חתמו על חוזה שכירות ומחדשים אותו.

סטס מיסז'ניקוב: מצד שני, אנחנו לא יכולים להכריח את משרד הקליטה לפרוץ את כל המסגרות התקציביות ובאופן גורף לממן לאנשים האלה את התוכנית.

זאב אלקין: לא, זה לא גורף.

זאב אלקין: בסופו של דבר כולנו מבינים שעד שבמקומות החדשים התכנית תיקלט, היא תיכנס למודעות האנשים ואנשים ימצאו דירות מתאימות שמתאימות לשכירות לטווח ארוך.

זאב אלקין: עד שכל העסק הזה יפעל, יש כמה חודשים של התארגנות וכולנו מכירים את השוק.

זאב אלקין: אדם לא יכול לקרוא היום בעיתון שיש את האופציה הזאת.

ישראל שוורץ: יש כאן הערכה תקציבית.

חביב קצב: יש מסגרת תקציב.

זאב אלקין: אם ההערכה התקציבית שלכם על 2,000 דירות למימון במשך שנה, יש שם זנב של תחילת השנה שחסכתם.

חביב קצב: אנחנו לא בזנב.

חביב קצב: יש לנו כל כך הרבה פניות.

חביב קצב: המצוקה היא כל כך גדולה.

סטס מיסז'ניקוב: אני לא רוצה שנתחיל מחדש.

סטס מיסז'ניקוב: זה הסיכום.

סטס מיסז'ניקוב: אני באמת מבקש לחשוב יצירתית ונתכנס שוב באחת מהוועדות עליהן יוחלט בהתאם לצורך.